kaerle etc. doen te weten allen ieghenwoirdich ende toecomende
dat wy ontfaen hebben die oetmoedighe supplicatie van michiel
vanden kerkhove brouwere inhoudende hoe hy opten eersten
sondach inden vasten anno xvc xxxv gegaen is tsavonts omtrent
vijff uren met jacob inden beer ten huyse van jacob de pelere procureur
postulerende voer de tolcamere ende elders binnen onse stadt van
bruessele om aldaer voerden voirs. jacob te vercrigen zekere onse
brieven van respijte ende van daer commende omtrent den zeven uren zijn
tsamen gegaen ten huyse van cornelis de voeraer tegens over tschildeken
opte coelmerct binnen onse voirs. stede van bruessel om gracelyck
te bancketeren dwelck zy deden ende als die suppliant thuys waert
wilde gaen dwelck was omtrint thien ende een halff uren vanden
avont es gecomen met een lanteerne in zyn handt tot zijnen woenhuyse
staende inde nyewstraete achter den choor vanden vrouwen brueders
ende aldaer voer zijn deure staende ende eens geclopt hebbende om
ingelaten te zijne zyn gecommen twee gesellen deene geheeten jennin
de flandres goutsmit ende dandere philips vander borch de welcke
twee gesellen wel by drancke zynde tegens den voirs. suppliant seyden
vrient laet ons een keersse ontsteken dwelck die suppliant geerne
dede ende hy meynde de keersse te ontsteken soe heeft die voirs.
jennijn hem suppliant de selve lanteerne fortselyck genomen dat
ziende de suppliant heeft dese lanteerne wederom genomen ende
dit doende zoe heeft die voirs. jennijn den voirs. suppliant mit eenen
mutsaert stocke die hy in zyn handt hadde gegheven twee oft drie
groote slagen op zijn hooft mitswelcken de voirs. suppliant als
verweerende zyn lyff heeft uuyt getrocken een steeck mes dwelck
hy in zyn hant hadde ende is daermede den voirs. jennijn naegeloepen
ende heeft hem gegheven eenen slach op zijn hooft ende gequest in
sulcken vuegen dat hy ter eerden viel ende dit siende die voirs.
philips heeft den voirn. suppliant geworpen met steenen ende op zyn duere
ende de voirn. suppliant hem oyck werende heeft den selven philips
naegelopen tot voer ingelborch maer en heeft den selven nyet mesdaen
ende wederom commende tot voor die vrouwe vanden meere heeft die selve
suppliant ontmoet eenen geheeten lauwereys wesende een schildere
ende zynder huysvrouwen ende seyde totten selven lauwereys vriendt
dit clage ic god ende allen zijnen heylighen dat ic staende voer myn
duere geslagen ben ende dat ic my aldus moet verweeren ende is alzoe
geghaen van daer tot des voirs. cornelis huys aldaer hy lestwernen
uuytgecommen was blyvenen daer slapen ende de voirs philips is gegaen byden
voirs. jennijn ende heeft hem opgeheven om te leyden tot int gasthuys
ende opheffende soe heeft hy hem wederom achterwaerts overlaetten
vallen in sulcker vuegen dat zeer grotelyck te presumeren is dat hem
den val meer gelet heeft dan den slach ofte quetsuere want die selve
philips ende jennin wel by drancke waeren ende hadden int bordeel
sitten drincken ende die voirs. philipes heeft den selven jennin wederom
opgehouden ende gedragen by hulpe van eenen vrouwen brueder geheeten
broeder heyndrick van rousse metten stock daer de voirs. $$$$ suppliant
mede geslagen was ende met eenen andere stocke int gasthuys binnen
der voirs. onse stede aldaer hy eenen tyt lanck was ende was
van daer gedraghen ten huyse van pieter reynier cousmakers aldaer hy
gestorven is ende die geschiedt zijnde zoe heeft de voirs. broeder
heyndrick tegen den selven philips geseyt philips ghy condt walsch spreken
vraecht jennyn wie hem desen slach gegheven heeft maer deselve
philips en wilde nyet spreken ende hoewel tselve feyt geschiet is
grootelycx opt verweeren vanden lijve des voirs. suppliants nietmin
vreesende rigueur van justicie heeft hem geabsenteert uuyt deser selver
stadt van bruessele ende en zoude aldaer noch in onsen lande van brabant
nyet dorren wederkeeren ende converseren ten waere dat hem hierop
verleent worde onse gracie ons daeromme oetmoedelyck biddende
waeromme wy desen aengesien ende hierop gehadt tadvis van
onsen welbeminden onderamptman burchmeesteren scepenen ende raede
onser voirs. stede van bruessel willende den voirs. suppliant in desen
gracie ende genade prefereren voer righeur ende strancheyt van justicie
hebben den selven suppliant inden gevalle alsboven quytgescholden
ende vergeven scelden quijte ende vergeven uuyt onser zunderlingher
gracien by desen den dootslach voeren verclaert mitgaders oyck alle pene ende
amende corporelle ende criminele daer inne hy hem overmits ende
uuyt saecken van tgene des voirs. is iegens ons onse hoocheyt ende justicie
enichsins mach hebben ontgaen ende hebben hem dien aengaende
gerestitueert ende gestelt restitueren ende stellen by desen tot zyne goede
faeme ende name in onsen voirs. lande ende hertoochdom van brabant
mitsgaders in onse stede van bruessel ende allen anderen onsen landen
ende heerlicheden ende tot zynen goeden noch ter tyt nyet geconfisqueert zynde
zoe verre daer eenighe waeren imponerende hier op een eeuwich
zwijgen ende silencie onsen procureur generael ende allen anderen onsen
richteren justicieren ende officieren onsen voirs. lants van brabant hoedanige
die zyn oft wesen moghen satisfactie nochtans eerst ende alvoeren
gedaen der geinteresseerde partie zoe verre die noch nyet gedaen en waere
civilyck alleenlyck behoudelyck nochtans dat hy den voirs. dootslach
iegens ons civilyck beteren sal naer de gelegentheyt vander misdaet
ende faculteyt van zynen goeden ende oyck dat hy gehouden wordt te
betaelen de redelicke costen van justicien daeromme gedaen ende
naegevolcht indien datter eenighe geschiet zyn ter taxatie ende
arbiterscepe van onsen lieven ende getrouwen die cancelier ende luyden
van onsen raede in brabant die wy daertoe committeren ontbieden
dairomme ende bevelen den voirs. onsen cancellier ende luijden van onsen raede
van brabant dat voer hemlyden geroupen die ghene die daeromme
behoiren sullen geroupen te zyne zy procederen ende doen procederen
wel ende duechdelyck totter verifficatie ende interinemente van desen onsen
# sy hier af vrantwordt
byden ontfanger vnden
exploiten
iegewoirdigen brieve naer huer vorme ende inhouden ende welck
interinement de voirs. suppliant gehouden sal zyn in onsen voirs. raede
te versuecken binnen eenen jaere naer date van desen opte peyne van te
verbueren deffect der selver ende dat gedaen ende de voirs. civile boete ende
costen vaan justicie indien datter eenighe zyn getaxeert gearbitreert ende
betaelt alst behoiren sal van welcke civile boete die gene van onsen
rentmeesters dient angaet gehouden wert ontfanck te maken rekeningen
bewys ende relicqua te doen tot onsen prouffyte metten anderen penningen van
zynen ontfange zy onsen drossaet van brabant amptman van bruessele
ende alle andere onse enden onsen vassallen oft smaelre heeren
richteren justicieren ende officieren onsen voirs. lants van brabant
ende van overmaze hoedanige die zyn oft wesen mogen tegewoirdighe ende
toecommende ende angaen mach den voirs. suppliant van dese onse gracie ende
remissie inder manieren voirscreven rustelyck ende peyselyck doen ende laeten
genyeten ende gebruycken sonder hem te doen noch te laeten geschien in
lijve noch in goede eenich hynder letsel oft moyenisse ter contrarien
maer indien zyn lyff oft zyn overbuerde goeden daeromme gevangen
becommert oft gearresteert waeren dat zy die terstont stellen oft
doen stellen tot vulcommen delivrancie ende slakinghe want ons alsoe
belieft ende ten eynde dat dit goet vast ende gestadich blyve tot
eeuwighen dagen zoe hebben wy onsen zegel hier an doen hanghen
behoudelyck in anderen saeken ons recht ende een yegelyck tzyne in
allen gegheven in onse sede van bruessel inde maent van septembre
int jaer onsheeren duysent vyffhondert ebde zevenendertich van onsen
keyserycke txxiiie ende van onsen rycken van castillien ende
andere txxiie aldus stont gescreven op te plycke byden keyser
in zynen raede ende geteekent l de zoete ende noch stont gescreven
opte selve plycke visa recepta
ghecollacioneert tegens
doriginale brieven
decock